《李陵悬军遇敌图为秦孝先题》
元代·陈泰

壮哉射虎将军孙，惜哉扼虎边军魂。旌旗半捲日光薄，风吹野水秋无言。

生降孰与死战乐，天子未负将军恩。阵前八骏血为泪，仰面不见咸阳门。

祁连山头堆苜蓿，将军多马今何赎。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。